**Veseli početak škole**

Za učenike prvog razreda škola je započela veselo uz malu priredbu što su je pripremili naši učenici i pozdrave dobrodošlice ravnateljice, gospođe Sanje Prelogović, gradonačelnice, gospođe Vesne Želježnjak, i župnika,Dominika Vukalovića. Svojim najmlađim prijateljima učenici su pjesmom, plesom, igrokazom i recitacijama pokazali što se sve radi u školi. Ravnateljica je naglasila odgovornost učitelja u radu s djecom kao najvrjednijim blagom što su nam ga roditelji povjerili te važnu ulogu roditelja u ostvarivanju naše zajedničke misije da djecu odgojimo u dobre ljude. Gradonačelnica je podržala rad škole u kojoj djeca uče kako postati odgovorni građani zajednice, a vel. Dominik blagoslovio je djecu, roditelje i djelatnike za sretnu i uspješnu školsku godinu. Nakon priredbe prvašići su se u učionicama upoznali sa svojim učiteljicama i primili mali dar od Grada Koprivnice dok je socijalna pedagoginja Dijana Lukačić kratkim predavanjem uputila roditelje u načine rada škole.

Učenicima prvog razreda pomagala je naša Školska prometna jedinica na pješačkom prijelazu kod škole.

Na područnoj školi Vinica učenike i njihove roditelje te djelatnike, uz ravnateljicu i velečasnog, pozdravila zamjenica gradonačelnice Melita Samoborec.

Učiteljice prvog razreda matične škole su Dubravka Bijelić, Nina Ninković, Nadica Čolak, a na PŠ Vinica Željka Đurkan.

Knjižničarka Nikolina Sabolić